Mazamure Maxaafa.
79.
Abeet Xoossawu! Kawoteththati ne biitta worajjida; geeshsha gidida Xoossa Keeththa tunisida; Yerusalaame laalli yeggida. 
Istti ne aylleta aha salo kafotas quma ooththidi immida; qasse ne geeshsha asata asho sa7a do7atas immida. 
Istta suuth Yerusalaame yuushon haaththa mala gussida; istta aha moogiza asi dhaydes. 
Nu shoorotas nuni qilccas gididos; nu heeran dizaytas qidhessinne miichchas attidos. 
Abeet GODAWU! Hayssi awude gakkanaas hananee? Neni mernaas hanqettanee? Ne qanaatey tama mala eexxishe de7anee? 
Nena erontta dereta bollanne ne sunththa xeygontta kawoteththata bolla ne hanqoza gussa. 
Ays giikko istti Yaaqoobe zereththata wodhidanne istti de7izasozikka mulera dhayssida. 
Kase nu aawata nagara nu bolla qoodoppa; eeson ne maarotaa nuus kiitta; ays giikko nuni keehippe metotidos. 
Abeet nuna ashshiza Xoossawu! Ne sunththa bonchcho gishshas nuna maadda; ne sunththa gishshas nuna ashsha; nu nagarakka atto ga. 
Kawoteththati, Ays «Istta Xoossi awan dizee?» gaanee? Ne aylleta suuth istti gussidayssa neni halo kessizayssa nu ayfey be7ishin kawoteththata erisa. 
Qasho asata ooley ne sinth gakko; Hayqos pirdettidayta ne mino qesen ashsha. 
Abeet Godawu! Nu shooroti nena qidhidayssa halo laappun kushe isttas zaara. 
He wode nuni ne deretinne nees wude dorsati mernaas galata nees immana; yeletappe yeleta gakkanaas neni nuus ooththida oosoza nu yootana. 
