Mazamure Maxaafa.
10.
Abeet GODAWU! Ne ays haakkada eqqay? Meto wodenkka ays geemmay? 
Iita asati otoretteettes; hiyeesatakka yedeththeettes; istti haras woththida woximaden zaari oykettetto. 
Iita asi ba wozina amon ceeqettees; Yoray GODAA cayeessinne kaddees. 
Iita asi otoreteththan Xoossa koyenna; iza qofa ubbaan Xoossi deenna. 
Ubbaa miishshi izas kumees; ne wogay izas gelenna; otoranchchay ne wogappe haakkees; hessa gishshas ba morkketa bollan izi qilccees. 
Ba wozinan izi, «Tana aykkoyka qaaththenna; tana mulekka metoy gakkenna» giidi qoppees. 
Iza doonan qanggeththi, wordoynne mandey kumides; iza inxarsan geneynne baleththoy dees. 
Dere giddon geemason zuggi uttees; maadoy bayndayta dhayssanaas naagettees; xillo asata geeman wodhees. 
Ba qotettizason geemmidi, hiyeesa oykkanawu gaammo mala zuggees; maadoy bayndayta ba woximaden oykkidi goochchi efees. 
Maadoy bayndaynne hiyeesay iza kushen kundees; izikka istta nippi histti menththereththees. 
Iita asi ba wozinan, «Xoossi tana dogides; ba sinththaa taappe genththides; mulekka izi tana be7enna» gees. 
Abeet GODAWU! Denda. Xoossoo! Ne kusheza dhoqqu histta denththa; maadoy baynda metotanchchata dogoppa. 
Iita asi Xoossa ays kadhizee? Ba wozinankka, «Xoossi tana qaxxayenna» ays gizee? 
Gido attiin Xoossoo! Neni metozanne waayezakka beyaasa; neni ubba wode maaddanaas giiga uttadasa; neni yi7ota maaddaasa; maadoy bayndaytikka bana nees sheedhdheettes. 
Gene asata wolqqa menththa; iita asata wolqqaka liiqisa; istti nam7anththo iita ooththontta mala istta ooso mala istta qaxxaya. 
GODAY merippe mernaas kawotidi dees; hara kawoteththati iza biittafe dhayana. 
Abeet GODAWU! Neni hiyeesata amo eraasa; istta woosaakka siyada minththeththaasa. 
Oonikka istta yashisontta mala maadoy bayndaytassinne yi7otas ne pirda. 
