Mazamure Maxaafa.
45.
Ta wozinappe lo7o qofay pulttees; ta giigsida ginxoza kawoza sissana; ta inxarsayka eranchcha xaafe bi7ire mala. 
Asa ubbaafe neni keeha lo7aasa; ne puulan kumida qaala haasayaasa; hessa gishshas Xoossi nena mernaas anjjides. 
Wolqqama kawoo! Ne mashsha gixxa; bonchchonne teema may7a. 
Tumateththas, ashketeththasinne xilloteththas ne teemateth may7ada ola xoonanaas sinththe hordofa; ne ushachcha kushey malalisiza miish besso. 
Ne yiishshati qarata; istti kawo morkketa wozina ayfen caddana; kawoteththati xoonettidi ne toho garsan kundana. 
Abeet Xoossawu! Ne kawoteththa algay mernaas daana; ne kawoteththa guufeykka suureteththa guufe. 
Neni xilloteth dosaasa; makkallateth ixxaasa. Hessa gishshas Xoossay, ne Xoossay ne laggetapekka aaththidi nena ufayssa zayten tiydes. 
Karbbefe, godare uuththafenne Burgudeppe oosettida shitton ne may7oy cacafettidi sawo tunnu gees; Danggarsa zaalen alleqettida ne kawoteththa keeththan diixettiza diiththaynne maasinqoy nena ufayssees. 
Kawoteththa keeththan diza maccassata giddon kawota macca nayti deettes; godatteya geeshsha worqqan alleqettada neeppe ushachcha baggan eqqadus. 
Ta nayee, ezga siya; ne hayththa haa yegga. Ne deraanne ne aawaa keeththa doga. 
Ne medha lo7oy kawo wozina ekkides; izi nees goda gidida gishshas ne iza bonchcha. 
Xiroose asay izis imota ekki yaana; dureti nena aadashana. 
Kawaa naya kawo keeththa giddon ay mala lo7azee! Izi may7oyka worqqan alleqides. 
Ba alleqo may7oza may7ada kawozaakko bawus; izi lagge gidida geela7oti izo azhabi izas ekki yida. 
Istti ufayettishenne hombocishe yiidi kawoza keeth geleettes. 
Kawoo! Ne nayti ne aawata soho laattana; neni istta biitta ubbaa bollan shuumana. 
Tani ne sunththi yeleta ubbaan hassa7ettana mala ooththana. Hessa gishshas asay mernaas nena sabbana. 
