Mazamure Maxaafa.
104.
Ta shemppoyee! GODAA ta Xoossa galata! Abeet GODAA ta Xoossawu! Neni ay keena gitaa! Neni bonchchonne teema may7adasa. 
Neni afala mala poo7o quma7adasa; salotakka dunkaane mala toladasa. 
Ne keeththaa salo gufanththo bollan keexxadasa; shaara nees para-gaare kessadasa; carko qefe toggada baasa. 
Neni carkota ne kiitanchcha, tama lacokka ne aylle kessaasa. 
Neni sa7a yochcha bolla essadasa; izi meri mernaaskka qaaxxenna. 
Wogga gita abba biitta bollan afala mala miccadasa; haaththika gita zumata kammides. 
Gido attiin ne seeriin haaththati kichchida; ne azazo siyidi eeson baqatida. 
Istti gita zumatappe duge shoobbata wodhdhida; neni isttas giigsidaso goggida. 
Haaththati simmidi biitta kammontta mala, istti aadhdhontta mala zawa essadasa. 
Neni pulttota shoobban pulttisaasa; haath zumata giddora duge gogissaasa. 
Bazzo do7ati ubbay izappe uyeettes; harididatikka saamos izappe uyi aleettes. 
Salo kafoti haaththaa matan bantta keeththa keexxeettes; miththa haggata giddonkka yexxeettes. 
Neni gita zumata bollan saloppe ira bukisaasa; biittaaka ne kushe ooso ayfen kunththadasa. 
Neni mehes maata, asas kath mokisaasa; hessan asay biitta ooththidi kath shiishshees. 
Asa wozina ufayssiza woyne, sinth shicissiza zaytenne wolqqa immiza kath demmees. 
GODAA miththati, izi tokkida Libaanoose zigati daro ira uyi kalleettes. 
Isttan kafoti bantta keeth keexxeettes; zigiletikka ziga bolla keexxidi de7eettes. 
Dhoqqa zumata bollan Wushati de7eettes; qasse guppaleti shuchcha gongolon qotetteettes. 
Wodaa qooda erisanaas neni agina medhdhadasa; arshey ba wulliza wode erees. 
Neni dhuma ehiza wode sa7ay qammees; wora do7atikka kezidi woxeretteettes. 
Wodalla gaammoti maana miishshas waasseettes; istti banttas miza miish Xoossafe koyeettes. 
Arshey mokkiza wode guye simmidi bantta aqoson ichcheettes. 
He wode asi ba oosos kezees; sa7ay qammana gakkanaas ooththees. 
Abeet GODAWU! Ne oosoy ay keena daroo! Ne aadho erateththan neni istta ubbaa medhdhadasa; ne medhdhida medhetati biitta kumida. 
Hanna abbaya gitanne aaho; qooday baynda qaaxxiza medheteththati, guuththatinne gitati izin kumida. 
Izi bollan markabeti simeretteettes; qasse neni medhdhida Lewataane geetettiza miiminttey izin kaa7ees. 
Koshshiza wode ne isttas mizaaz immana mala istti ubbay neekko xeelleettes. 
Neni isttas immida wode istti shiishsheettes; neni ne kusheppe yeggiin istti lo7o miish kalleettes. 
Neni ne sinththa genththiza wode dagammeettes; ne istta shemppo ekkiza wode hayqqeettes; duge biittankka simmi geleettes. 
Gido attiin neni isttas ne ayana kiittida wode harati medhetteettes; biittaaka ooraxissaasa. 
GODAA bonchchoy mernaas de7o; GODAY ba ooson ufayetto. 
Izi biitta xeelliin biittay qaaxxees; qasse izi zumata bochchiin zumati cuwatteettes. 
Tani de7iza layth ubbaan GODAAS yexxana; tani shemppora paxa de7ida wode ubbaan ta Xoossas yexxana. 
Tani GODAAN ufayettiza gishshas ta wozina qofay iza ufaysso. 
Nagaranchchati biittafe dhayetto; hayssafe sinththas iitati dooppetto. Ta shemppoyee! GODAA galata! GODAA galata! 
