Leemiso Maxaafa.
26.
Bonen shach, kath shiishshiza wodenkka iray koshshonttayssa mala, eeyas bonchchoy koshshenna. 
Kafoti yaanne haa paallishe as qohonttayssa mala, gaasoykka baynda qanggiza qanggeththi as gakkenna. 
Parasi lisso, hares ancafa koshshizayssa mala, eeya zokkozas durqqa koshshees. 
Eeya asas iza eeyateththa mala zaaroppa; zaarikko nenikka iza mala gidana. 
Gidikkoka eeyas iza eeyateththaa bessa; histtontta aggiko izi bana eranchcha mala qoodana. 
Eeya asa bolla kiita yedoy barkka ba tohota qanxxizayssa mala; woykko wodhiza marze ushsha mala. 
Eeya asa leemisoy silida toho mala. 
Eeya asas bonchcho imoy yanbarsha bolla qachchi woththidi yuushshiza shuchcha mala. 
Eeya asa leemisoy maththottida asa kushen eqqida agunththa mala. 
Eeya as woykko baas ogera kanththi biza as oosos qaxariza asi ba wondafen coo demmida as dukki madunththiza asa mala. 
Kanay ba cooshshi simmi laacciza mala, eeyay ba eeyateththa ooso zaari zaari yeggees. 
Barkka bana, «Tani aadho eranchcha» giza as beyadii? Izappe eeya asas lo7o qaaday dees. 
Azallay, «Ogen gaammoy dees; yashshiza gaammoy wogga ogen yuuyees» gees. 
Pengey ba maaxafa bollan yaanne haa qaaxxiza mala azallaykka ba hiixan yaanne haa shiretti shiretti wodhdhees. 
Azallay ba kushe maaddan yeddees; gido attiin pude ba doonan zaaranaas waayettees. 
Azalla asi akeekan yootiza laappun eranchchatappe bana aadho eranchcha giidi qoppees. 
Bana gaththontta asa yo7on guppi geliza asi kana hayth oykkiza asa mala. 
Gooyiza asi tamaa xiifa oliza mala woykko wondafe dukkiza mala; 
«Tani kaassas ooththadis» gishe ba laggeza cimmiza asikka hessa mala. 
Miththi wurikko tamay to7ees; zigirssi dhaykko ooshshi attees. 
Xiixinththi bonqo darssizayssa malanne miththi tamaa darssizayssa mala, doonama asi oosh darssees. 
Zigirsanchcha qaalay mal7o qumaa mala asas duge marace gakkees. 
Wozinan iita miishshi dishin, ba inxarsan liiqo qaala haasayza asi biran meeshettida mana miishsha mala. 
Gene asi ba doonan cimees; gido attiin ba wozinan iitateth xunttees. 
Iza wozinan laappun tunateththi kumi uttides; hessa gishshas izi lo7o qaala haasaykkoka ammanoppa. 
Izi ba gene baleththon genththanaas dandayees; gido attiin izi ooththida iitateththi duulatan qonccana. 
Haratas olla bookkiza asi he ollan baas kundana; harata bolla shuch bululiza asa bolla he shuchchay simmi iza bolla kundana. 
Wordotiza inxarsi ba qohida asata ixxawus; cimmiza metershika bash ehawus. 
