Leemiso Maxaafa.
8.
Siyite! Aadho erateththaya ba qaala doqqu histta xeygekkee? Akeekaykka ba cenggurssaa dhoqqu histta sissekee? 
Oge doonan de7iza zumbullata bollanne daggala ogetan eqqawus. 
Gimbeza lanqen katamata geliza pengen eqqada ba qaala dhoqqu histtada, 
hayto asatoo! Tani inttena xeygays; tani asa zereth ubbaa xeygays. 
Intteno akeekay paccidaytoo! wozinama gidite; intteno eeyatoo akeeka demmite. 
Tani go7iza miish yootiza gishshas ezgite; ta doonappe suure yo7oy kezees. 
Ta doonay tuma haasayees; ta metershatikka iita miish ixxeettes. 
Ta doonappe keziza qaalati ubbay tuma; geella woykko bokka gidettenna. 
Akeekay diza asas ta haasayay likke; erateththi dizaytas ta haasayan wordoy deenna. 
Birappe aaththidi ta zore ekkite; muuruta worqqafe aaththidi erateth doorite. 
Ays giikko, «Tani aadho erateththi zo7o inqqufekka keeha al7ays; neni amottiza miish ubbayka tanara ginattanaas dandayenna. 
Tani aadho erateththi akeekara days; erateththinne wozinamateththi ta miishshata. 
Godaas yashshateththi iita ixo; tani otoronne hallaca, menxe iitateththinne geella haasaya ixxays. 
Zoreynne lo7o pirday tayta; taas akeekaynne wolqqay dees. 
Kawoti tanan kawoteettes; dere ayssizayti suure woga kesseettes. 
Daannati tani maaddiin deraa aysseettes; deraa haariza gita asati ubbay haareettes. 
Tana siiqizayta tani siiqays; minni koyzayti tana demmana. 
Dureteththinne bonchchoy ta matan deettes; wurontta aqotaynne injjey ta matanna. 
Intte taappe demmiza go7ay muuruta worqqafe aadhdhees; ta imotaykka seerisi kessida birappe darees. 
Tani xilloteththa ogen hemettays; suure pirda kaallays. 
Tana siiqizaytas tani dureteth immana; istta minjja keeththaaka tani kunththana. 
«GODAY tana ba ooso ubbaafe koyro medhdhides; benippeka iza oosaas koyroy tana. 
Saloynne sa7ay medhettanaappe kase Beni mernaasofe tani shuumettadis. 
Wogga gita abbati baynda wode, haaththa pulttoti dhuuqqanaappe kase tani yelettadis. 
Zumatinne zumbullati medhettanaappe kase tani yelettadis. 
GODAY sa7anne sa7a bolla diza dembata woykko alame bolla diza gudullata medhdhanaappe kase tani yelettadis. 
GODAY salota miccida wodenne gita abbatappe bollara salo gufanththo giigsida wode tani heen de7ays. 
GODAY shaarata bollan woththida wode, gita abbaa pulttota dhuussida wode, 
abbaa haaththati banttas imettida zawappe pinnidi aadhdhontta mala zawa woththida wode, sa7as yoch yeggida wode, 
he wode tani iza matan waanna oosanchcha; ubbaa gallas tani ufayssan kumays; tanikka iza sinththan ufayettays. 
Izas gidida alame ubbaan ta ufayettays; asaa naytankka ta ufayettays. 
«Ha7ikka ta naytoo! Tani gizayssa ezgite; ta oge naagizayti anjjettidayta. 
Ta timirte siyite; aadho eranchchata gidite; wuda dhayopite. 
Tani yootizayssa siyiza asi, hach hach ta pengen beettiza asi, taso gelizasonkka naagiza asi anjjettidaade. 
Tana demmiday de7o demmees; GODAAPPE izi saba demmees. 
Gido attiin tana demmontta aggida asi bana qohees; tana ixxiza ubbati hayqo siiqeettes» gadus. 
