Mazamure Maxaafa.
22.
Ta Xoossawu! Ta Xoossawu! Tana ays aggadii? Tana maadda gaada tani waassishin ays siyontta ixxadii? Taappeka ays haakkadii? 
Abeet ta Xoossawu! Gallas kumeth ta neekko waassishin ne siyabeekka; qamma ubbaankka neekko waasoppe shempabeekke. 
Ne gidikko geeshsha kawo; Isra7eele galatay ne yuushon dees. 
Kase nu aawati nenan ammanettida; nenan ammanettiin ne istta ashshadasa. 
Istti neekko waassiin ashshadasa; nenan ammanettiin istta yeellasabeekka. 
Tani guxune attiin as gidikke; tani asan kadhettidaadenne ixettidaade. 
Tana be7ida ubbati qidheettes; zaaridikka inxars kessi qidheettes; ba qoodhekka ta bolla qaaththeettes. 
Histtidi, «Izi GODAAN ammanettides; ane Xoossi iza ashsho; izi ufayettidaa gidikko ane iza maaddo» geettes. 
Gido attiin ta wogara yelettana mala maaddiday nena; tani ta aayi dhanth dhammishinkka ne taas ammanettaasa. 
Tani yelettoosofe doommada nenan diccadis; ta aayey uloppe doommadakka neni ta Xoossa. 
Metoy taakko mati mati yiza gishshas, tana maaddizaykka baynda gishshas neni taappe haakkofa. 
Daro morkketi korma boorata mala tana giddoththida; qayciza Baasaane biitta boorata mala tana dooddida. 
Menththereththi yeggidi xaaggiza gaammo mala ba doona ta bolla doyda. 
Tani haaththa mala goggadis; ta meqeththati someppe someppe kolettida. Ta wozinay muqaadda mala ta giddon seerides. 
Taas qoodhey kon7a mala melides; ta inxarsay gonggiraththara oykettides; neni tana hayqqida asa mala gudullan baanan yeggadasa. 
Kanati tana giddoththida; Iita asati tana dooddi oykkida; Ta kushetanne ta tohota shiishshi dhishkida. 
Tani meqeththata qoodana dandayays; ta morkketikka tana phirxi histti xeelleettes. 
Ta may7oza gishetti ekkida; ta adussa may7ozan saama yeggida. 
Abeet GODAWU! Neni ha7i taappe haakkofa. Abeet ta wolqqawu! Tana maaddanaas eesota. 
Tana mashshafe ashsha; ta shemppoyo wolqqama kanatappe ashsha. 
Tana gaammota doonappe ashsha; qayciza menththa kacezappe tana naaga. 
Tani ne sunththa ta ishatas yootana; istti shiiqidasonkka ta nena galatana. 
Intteno GODAAS yayyizaytoo, iza galatite! intteno Yaaqoobe zereththatoo! Ubbayka iza bonchchite! intteno Isra7eele zereththatoo! Ubbatikka bonchchon izas yayyite! 
Izi naaqettidayssa kadhibeenna; metotishin yeggi aadhdhibeenna; ba sinththa izappe genththibeenna; izi maaddarkki gi waassiin iza waaso siyides. 
Neni ooththida lo7o ooso gishshas, derey shiiqidason galatana; ta adinidayssa nena yayyiza asaa sinththan gaththana. 
Hiyeesati miidi kallana. GODAA koyzayti iza galatana. Istti mernaas ufayettana. 
Sa7a gaxa gakkanaas diza asay iza gishshas yuushshi qoppana; GODAAKKO simmana. Asa zere ubbay izas goynnana. 
Ays giikko maatay izassa; kawoteththay ubbay izas haarettana. 
Sa7a bolla diza dureti izas goynnana. Bana hayqoppe ashshanawu dandayontta biittan baana asi ubbay iza sinththan gulbatana. 
Buro yaana yeletay izas ooththana; he yeletay kaalli yiza yeletas Godaa ooso yootana. 
Istti iza xilloteththa gishshas buro yaana yeletas yootana. 
